NGV sal ‘rampspoedige gevolge’ inhouArgieffoto Die sakeregte-waghond AfriSake is van mening dat die voorgestelde Nasionale Gesondheidsversekering (NGV) rampspoedige gevolge vir Suid-Afrika sal inhou. AfriSake meen voorts dat die NGV ook nie teen 2025 geïmplementeer sal wees soos beplan word nie. Dít volg nadat AfriSake sy kommentaar oor die voorgestelde NGV aan die departement van gesondheid voorgelê het. Volgens AfriSake handel die kommentaar hoofsaaklik oor die onbekostigbaarheid van die NGV weens ŉ gebrek aan ekonomiese groei; hoë werkloosheidsyfers; en die effek van die daarstelling van hoër belasting – om uiteindelik die voorgestelde NGV-model te befonds. “Geen omvattende navorsing is gedoen om vas te stel of die voorgestelde NGV-model inderdaad die beste moontlike vorm van algemene gesondheidsorg vir Suid-Afrika is of nie,” het Armand Greyling, regs- en beleidsanalis verbonde aan AfriSake, gesê. Volgens hom is daar ook geen navorsing gedoen om enige alternatiewe te vind wat Suid-Afrika se unieke probleme kan aanspreek wat toegang tot gesondheidsorg behels nie. “Die huidige NGV-model sal deur ŉ omvattende belastingsamestelling gefinansier moet word wat insluit, maar nie beperk is nie tot persoonlike inkomstebelasting, BTW, betaallys en selfs boedelbelasting. Die onkoste van die NGV, in die woorde van die departement, is gekoppel aan ŉ geraamde ekonomiese groeikoers van ten minste 3,5%. Die Internasionale Monetêre Fonds (IMF) het ŉ groeikoers van slegs 0,7% vir Suid-Afrika in 2016 voorspel, terwyl Pravin Gordhan, minister van finansies, ŉ groeikoers van 0,9% voorspel het. Finansiering van hierdie doelwit van algemene gesondheidsorg blyk buite bereik te wees,” het Greyling verduidelik. Hy meen ŉ land wat nie groei en ekonomiese welvaart toon nie, kan nie luukshede soos die NGV bekostig nie. “Inteendeel, die idee van algemene gesondheidsorg is nie die probleem nie; dit is die huidige vorm van die NGV-model wat werklikwaar ŉ rimpeleffek op die ekonomie gaan hê indien dit ingestel word.” Greyling verduidelik indien BTW byvoorbeeld verhoog sou word om die NGV te help finansier, sal onbevoorregte gesinne wat op staatstoelae afhanklik is, ŉ laer beskikbare inkomste hê, wat die behoefte by die regering sal voorthelp om staatstoelae te verhoog en die tesourie dus met selfs minder beskikbare fondse sal laat om sy take te verrig. Ander tipes belasting sal gevolglik selfs verder verhoog moet word om dieselfde inkomste as voorheen te genereer, maar aangesien die ekonomie nie groei nie of selfs besig is om te krimp, sal dit tot verdere werkloosheid aanleiding gee, en sodoende selfs ŉ groter las op die regering plaas. “Ons moet alternatiewe maniere oorweeg wat finansieel lewensvatbaar vir die hele land sal wees as dit kom by algemene gesondheidsorg, en in hierdie stadium is dit duidelik dat die huidige NGV-model ŉ luuksheid is wat ons as land eenvoudig nie kan bekostig nie, aangesien dit tot nadeel van ons almal gaan wees,” het Greyling afgesluit.